РЕПУБЛИКА СРБИЈА

НАРОДНА СКУПШТИНА

Одбор за културу и информисање

16 Број 06-2/186-23

17. октобар 2023. године

Б е о г р а д

З А П И С Н И К

ДЕВЕТЕ СЕДНИЦЕ ОДБОРА ЗА КУЛТУРУ И ИНФОРМИСАЊЕ

НАРОДНЕ СКУПШТИНЕ РЕПУБЛИКЕ СРБИЈЕ,

ОДРЖАНЕ 04. СЕПТЕМБРА 2023. ГОДИНЕ

Седница је почела у 12,00 часова.

Седницом је председавао Небојша Бакарец, заменик председника Одбора.

Седници су присуствовали: Лепомир Ивковић, Небојша Бакарец, Наташа Тасић Кнежевић, Бранислав Јосифовић, Сташа Стојановић, Наташа Богуновић, др Данијела Грујић, Бранко Вукајловић, Татјана Манојловић, Едис Дургутовић, проф. др Тамара Миленковић Керковић и Розалија Екрес, чланови Одбора.

Седници су присуствовали: Нада Мацура (Милорад Бојовић) и Никола Бокан (Наташа Јовановић), заменици чланова Одбора.

Поред чланова Одбора, седници је присуствовао Миодраг Ивановић, државни секретар Министарства културе.

Пре преласка на утврђивање дневног реда, председавајући је констатовао да седници присуствује 14 народних посланика и да су испуњени услови за рад и пуноважно одлучивање.

На предлог председавајућег, чланови Одбора су гласањем (10 „за“, 1 „против“, 2 „уздржано“, 1 „није гласало“ ) усвојили следећи

Д н е в н и р е д:

1. Разматрање предлога закона о потврђивању Споразума о филмској копродукцији између Владе Републике Србије и Владе Републике Италије, који је поднела Влада, у начелу.

Председавајући је питао да ли постоје предлози за измену или допуну дневног реда. За реч се јавила Татјана Манојловић и предложила нову тачку дневног реда: „изругивање јавности Србије поводом нове сезоне ријалитија који се емитује на телевизији „Пинк“ и које је почело паралелно са новом школском годином“.

Проф. Др Тамара Миленковић Керковић је предложила тачку о одговорности РЕМ – а за ширење насиља у медијима у Србији и тачку измене закона о суфинансирању медијских пројеката.

 ПРВА ТАЧКА ДНЕВНОГ РЕДА: Разматрање предлога закона о потврђивању Споразума о филмској копродукцији између Владе Републике Србије и Владе Републике Италије

Председавајући је у уводним напоменама обавестио чланове Одбора да је на седници присутан господин Миодраг Ивановић државни секретар Министарства културе. Такође, у даљем излагању упознао присутне да је Влада Републике Србије 30. јуна 2023. поднела Народној скупштини РС Предлог закона о потврђивању Споразума о филмској копродукцији између Владе Републике Србије и Владе Републике Италије и реч је дао господину Миодрагу Ивановићу.

Миодраг Ивановић, државни секретар Министарства културе, истакао је да сарадња са Републиком Италијом представља висок приоритет културне политике Републике Србије. Навео је да је овај споразум о односима у области филма између Владе Социјалистичке Федеративне Републике Југославије и Владе Републике Италије сачињен у Риму 20. јануара 1968. године и важио је 55 година. Истакао је да он у правно – техничком смислу треба да се осавремени, као и то да је овај споразум један од пет билатералних споразума о кинематографској сарадњи уз Аустрију, Канаду, Немачку и Француску који датирају још из југословенског периода. Интерес за иновирање споразума исказала је Република Италија, при чему је нови споразум заснован на потребама да се ојача сарадња на пољу развоја филмске уметности и филмске индустрије наше две земље, као и да се текст осавремени и усагласи са развојем технологије у области аудио и визуелног стваралаштва. Такође је навео да Република Италија и Генерална дирекција за филм и аудио-визуелно стваралаштво при Министарству културних добара и културних активности и туризма Италије представља једног од најзначајнијих актера и партнера у савременом свету производње филмова и других аудио-визуелних остварења како у Европи, тако и у свету и нагласио да је Србија добро позиционирана у том правцу. Додао је и то, да Србија у оквиру своје културне политике има за циљ привлачење иностраних копродукција и да то увелико ради кроз подстицаје у складу са Уредбом о подстицајима инвеститору да у Републици Србији производи аудио-визуелно дело, подстицај на средства се додељује инвеститору као бесповратно, путем повраћаја, у висини од 25 посто од квалификованих трошкова. У даљем излагању, објаснио је како сарадња у области кинематографије, заснована на овом споразуму пружа могућност за још интензивнију копродукциону сарадњу између Србије и Италије у области филмске продукције уз учешће филмских професионалаца и стручњака са обе стране, с тим да би акценат био на новим механизмима и подстицајима које пружа Република Србија за привлачење страних инвеститора. Финансијска средства за реализацију споразума планирана су у буџету Филмског центра Србије од 6,5 милиона динара по свакој години потписа споразума.

Др Данијела Грујић навела је како је Споразум добар са тачке гледишта учвршћивања културне сарадње Републике Србије и Републике Италије, а посредно и Европске уније. Међутим, додала је, да је битно да се сарадња у подручју културе не посматра из перспективе културне индустрије, односно „културног погона“, већ из перспективе досезања високог нивоа квалитета нашег стваралаштва, доприноса лепоти европске културне разноликости и братског односа међу европским народима. Истакла је да Република Србија након мајских трагедија нема простора ни времена за парцијалан приступ стварности, док се друштво гуши у насиљу, изразила је критику да власт одбија да уђе у борбу против насиља, испуни захтеве протеста „Србија против насиља“ и спроведе системске промене у земљи. Из наведених разлога неће гласати за овај предлог закона и сматра да је једино решење смена власти на хитним грађанским изборима.

Татјана Манојловић мишљења је да се „лажна елита“ изругује грађанима Србије након испостављених захтева грађанских протеста који су уследили након трагедије у Србији. Истакла је незадовољство тиме што паралелно са новом школском годином почиње нови ријалити програм на телевизији „Пинк“. Додала је да нестају читаве грађевинске целине, које су биле делимично или сасвим културна баштина и да власт не реагује на то јер је пронашла рупе у закону које омогућавају инвеститорима да се додатно богате.

Председавајући је истакао да се госпођа Манојловић, за разлику од госпође Грујић, не придржава теме тачке дневог реда, али да јој даје слободу да у оквиру свог времена прича о чему год жели.

Татјана Манојловић је, у даљем излагању, додала да жали што Демократска странка и она не могу гласати за предлог који је на дневном реду, јер је неповерење Демократске странке и грађана према власти толико велико да не могу гласати ни за један закон, законски предлог нити уредбу иза које стоји Српска напредна странка. Поставила је питање шта се дешава са позориштем „Бошко Буха“, зашто још увек није расписан тендер за реконструкцију тог позоришта иако је то било најављено пре четири месеца. У даљем излагању, навела је да се нада да ће се РТС критички и објективно осврнути и дати грађанима одговор на ова важна питања.

Председавајући је навео како је изненађен због тога што две представнице две опозиционе странке неће гласати за ову тачку дневног реда. Истакао је своје очекивање да опозиција подржи овај закон и споразум јер ће он донети корист Републици Србији, као и Републици Италији, али и због тога што опозиција пружа декларативну подршку глумцима и режисерима и тврди да глумци и режисери по правилу подржавају њих. Даље је навео да власт доношењем овог закона показује своју бригу о глумцима и режисерима, декларисали се политички или не. Нагласио је да је филмска индустрија само једна од индустрија које функционишу на истим принципима, тако да корист од овог закона имају народи Републике Италије и Републике Србије. Осврћући се на наводе госпође Манојловић о испостављеним захтевима на протестима „Србија против насиља“, истакао је своје жаљење што су ти протести пропали, али да било какви успостављени захтеви или ултиматуми морају ићи кроз институције, нагласивши да су представници опозиције били позвани да то учине. Изнео је свој предлог опозицији да гласају за ову тачку дневног реда, јер она нема никакве везе са политиком. Указао је на то да када је подигнут споменик Бориславу Пекићу опозиција је негативно реаговала, само зато што је споменик подигла Српска напредна странка, додавши да је опозиција имала пре тога 12 година прилике да то учини.

Наташа Тасић Кнежевић изнела је да ће подржати тачку дневног реда, јер сматра да је овај споразум веома битан за сарадњу Републике Србије и Републике Италије, истичући пријатељске односе између ове две државе који датирају још од времена Карла Понтија. У даљем излагању представила је успех филма „Black magic“ који је са италијанским продуцентима рађен у „Кошутњак филму“, у којем је и сама учествовала и навела је да је филм постигао велики успех на фестивалима као и то да је српска кинематографија препозната не само унутар граница Европе, већ и ван њих. Осврнувши се на питање госпође Манојловић везано за позориште „Бошко Буха“, навела је да је град Београд урадио читав пројекат реконструкције, за исту добијена је грађевинска дозвола, опредељена су финсијска средства и да позориште треба да се премести.

Проф. др Тамара Миленковић Керковић, навела је да овај Споразум није једини споразум који Република Србија има са једном страном земљом у области копродукције, као и да су овакви споразуми неопходни и потребни. Истакла је да када је у питању сам Споразум, има техничку дилему, а то је да анекс споразума није приложен у документацији. Такође је истакла да у том случају не зна како ће се решавати спорови уколико до њих дође, с обзиром да је наведено да је све то регулисано правилима поступка који је утврђен у анексу споразума. Додала је како сматра да овај уговор представља један мост културе и истакла да у њему стоји да аудио-визуелно дело, односно кинематографско дело, биће признато као национално дело Републике Србије и Републике Италије. Изнела је битност споразума у области копродукције, али и како сматра да постоји још битних тема које треба да буду предмет оваквих споразума. У даљем излагању, наводи како археолошко налазиште Улпијана, близу Грачанице, Албанци са КиМ проглашавају својим археолошким наслеђем и наводи како користи ову прилику да Министарству културе скрене пажњу и на то важно питање као и на то да ће се ускоро разговарати о чланству лажне државе Косово у УНЕСКО – у. Такође је истакла како сматра да је овај споразум добар корак, али да очекује да ће Министарство културе почети да се бави стварима које су од националног значаја и да спречи отимање културе и културних добара. Додала је да се 17 километара од Параћина налази налазиште Дреновац, најстарије неолитско налазиште у Србији, а да грађани нису упућени да се оно на том месту налази и ко на њему врши истраживања.

Нада Мацура навела је да подржава Споразум о међусобној сарадњи између Републике Србије и Републике Италије и истиче да је он битан корак ка приближавању и неговању европских вредности. Додала је да се слаже са излагањем господина Миодрага Ивановића у вези са тим да 55 година није било иновација овог споразума. Указала је на то како је италијанска кинематографија, као једна од најстаријих кинематографија на свету, много пружила у области културе. Навела је и то како сматра да култура једне земље увек треба да буде подигнута на виши ниво и да иновација овог споразума треба да донесе приснију сарадњу са Републиком Италијом и да се нада да то неће бити једина земља са којом ће се Република Србија културно повезати.

Лепомир Ивковић истакао је, из глумачког угла, да је веровао да ће се овај споразум о филмској копродукцији прихватити једногласно и да је изненађен ставовима колега и колегиница из других политичких опција. Навео је како у данашње време у Републици Србији долази до хиперпродукције дипломираних глумаца, као и то да само мали број глумаца има редован ангажман. Истиче како је овај споразум изванредна прилика да већи број глумаца добије посао. Додао је да, као глумац, користи ову прилику да истакне како је против сваког таргетирања и вређања његових колега без обзира ког су политичког става као и то, да није било Синише Ковачевића, његовог политичког противника, он не би имао ниједну представу у Народном позоришту у којем је провео 45 година.

Председавајући је навео да се слаже са излагањем господина Ивковића. Истакао је да је неистинита изјава господина Јовановића како је он (Небојша Бакарец) дао изјаву у којој увредљиво говори о српској глумици Светлани Бојковић и да, пошто нема прилику да се обрати медијима по том питању, жели да изјави да никада у Народној скупштини или на неком другом месту није помињао госпођу Бојковић и да никада било ког глумца, па ни госпођу Бојковић, није назвао „шљамом“ или вређао на било који начин. Додао је да је у мају 2023. изнео податке уговора Телекома о зарадама глумаца и да је то урадио без жеље да било кога увреди, јер су ти подаци јавни и представљају чињенице. Навео је како очекује да ће се господин Јовановић због своје изјаве извинити и да очекује одговор, јер такве неистине не смеју бити пласиране.

Татјана Манојловић је поздравила став господина Ивковића о томе да глумце не треба таргетирати, међутим наводи како је лицемерна његова изјава да млади глумци немају посла, а за то време је глумац Амар Мешић удаљен са сета серије, која се годинама приказује на једној од телевизија под контролом власти, након што се критички обратио председнику државе. Додала је да је потребно говорити о насиљу које се шири са телевизија и штампаних медија, које су под контролом власти као и да се нада да ће захтеви успостављени од стране грађана на протестима „Србија против насиља“ бити уважени. Такође, додаје да нису тачни наводи председавајућег да су ти протести пропали.

Др Данијела Грујић осврнула се на расправу о буџету, наводећи како се залагала за опредељење већих средстава у области културе за ову годину. Нагласила је да веома поштује ставове господина Ивковића, али и да се у оваквим одлукама у виду имају изузетно заоштрени односи који постоје у нашем друштву. Изнела је да Странка слободе и правде, посланичка група Правац Европа без обзира на првенствени интерес ка евроинтеграцијама, које имају везе са овим предлогом, неће учествовати у површном односу који се гради према нашој култури, нити у лажном односу према европској перспективи Србије.

Наташа Тасић Кнежевић истакла је да када се говори о овом споразуму, не треба акценат стављати само на глумце, већ акценат треба ставити и на све оне који учествују на једном сету и наводи да је то много људи који њим добијају шансу да зараде новац. Изнела је информацију како у Народном позоришту тренутно постоји мањак људи, као и да у Атељеу 212 постоји мањак технике која је неопходна да би глумци могли да изведу једну представу. Наводи како су управо због таквих околности неопходни окакви споразуми. Такође, истиче да је ово и питање сценографа и режисера и да и њима треба дати прилику да се остваре кроз копродукцију са италијанским колегама. Додаје да овај споразум доприноси побољшању свих уметника, не само у Србији већ и ван граница Србије и да би волела да се такви споразуми остваре и за друге продукције, конкретно оперу и балет.

Тамара Миленковић Керковић изјавила је да је у разговору са представником из Министарства културе утврдила да Споразум који јој је доступан ипак садржи анекс. Такође наводи да подржава позиве на јединство што се тиче овог споразума, док са друге стране није добро овај споразум схватати као страну инвестицију, већ он треба да буде нешто више, да промовише српску културу и због тога је предложила да се такви споразуми остварују и за неке друге области културе. Упутила је критику председавајућем по питању изјаве о господину Александру Јовановићу.

Председавајући је истакао да је он заменик председника Одбора за културу и информисање и то да од када је господин Синиша Ковачевић у мају 2023. поднео оставку на место председавајућег и на место члана одбора, није предузео никакву радњу да постане председник одбора, нити ће. Додао је да Српска напредна странка остаје при споразуму пре конституисања и да место председника Одбора за културу и информисање припада опозицији. Изнео је како се нада да ће опозиција, односно странка која је предложила председника – иако се расформирала, да смогне снаге да предложи новог председника Одбора. Такође, истиче да је предвиђених пола милиона динара годишње издвојено само за копродукцију са Италијом, док уколико се остваре сличне копродукције са неком другом државом и за њих ће бити опредељена посебна средства. Навео је и да су улагања у филмове и серије од 2012. године 100 пута већа него у периоду пре тога.

Одбор је једногласно (десет „за“, двоје „уздржано“ и двоје „није гласало“) одлучио да предложи Народној скупштини да прихвати Предлог закона о потврђивању споразума о филмској копродукцији између Владе Републике Србије и Владе Републике Италије, у начелу.

Одбор је, једногласно (десет „за“, један „уздржан“ и троје „није гласало“) усвојио предлог да се за известиоца Одбора на седници Народне скупштине РС одреди Небојша Бакарец, заменик председника Одбора.

Седница је завршена у 13,10 часова

СЕКРЕТАР ЗАМЕНИК ПРЕДСЕДНИКА

 Дана Гак Небојша Бакарец